Specialanklager ved Nordjyllands Politi, Mette Bendix, nedlægger påstand om, at den 53-årige mand, der af et enigt dommer- og nævningeting ved Retten i Aalborg, netop er kendt skyldig for at have slået sin ekskone ihjel , skal fængsles på livstid. Det har hun netop redegjort for ved Retten i Aalborg. - Det her er en af de sager, jeg har set, med allerflest grove, skærpende omstændigheder, lyder det fra Mette Bendix, da hun onsdag formiddag procederede for anklagemyndighedens syn på strafudmålingen. Normalvis straffes manddrab med 12 år, men der er flere forhold ved denne sag, der bør betyde, at straffen skal forhøjes forklarer hun. Skærpende omstændigheder Sagens anklager forklarer, hvordan manddrab og besiddelse af en ladt pistol i sig selv bør koste 16 års fængsel. Derudover henviser hun til en særlig bestemmelse i straffelovens paragraf 81b, der omhandler brug af skydevåben på offentligt tilgængeligt sted. På grund af skydevåbens særligt farlige karakter, kan en straf forhøjes med indtil det halve, hvis et drab er begået med skydevåben på et offentligt tilgængeligt sted. Hun fremhæver desuden det faktum, at drabet er sket for øjnene af to små børn, og så lægger hun også vægt på, at drabet var en slags kulmination på flere års chikane og psykisk vold mod den dræbte kvinde. - Der er ganske meget, der taler for en forhøjelse af straffen. Faktisk er der ikke noget formildende ved den her sag, overhovedet, lyder det fra Mette Bendix. Hun tager forbehold for, at den 53-årige tidligere har forklaret, at ekskonen nærmest havde taget børnene fra ham, og at det var ren og skær desperation, der drev ham til at dræbe hende. - Det er ikke børnene, han går efter. Det var hende, han gik efter. Vi er her i dag, fordi han skød hende for øjnene af børnene. Det var ikke børnene, han tænkte på. Det var hans egen irritation, siger Mette Bendix. 16 år, siger forsvarer Den 53-åriges forsvarer Jens Lang Rask indleder sin procedure med at fortælle, at han mener, livstidsstraf skal være reserveret til de allermest alvorlige forbrydelser i Danmark. - Det vil være en skævvridning i retssystemet, hvis min klient bliver idømt en livstidsstraf, siger han. Han fremhæver også, med henvisning til paragraf 81b, at straffen kan forhøjes med indtil det halve, og at den altså ikke skal forhøjes med indtil det halve. I sin procedure for strafudmåling drager han en parallel til sidste års skyderi i Fields. Han forklarer, at det bliver nødt til at have betydning, om man dræber en eller flere personer. - Det er ikke min opfattelse, at min klient skal have den samme straf, som ham der gik i Fields og dræbte tre mennesker, siger forsvareren og uddyber, at han mener, den rette straf bør være i omegnen af 16 år. Slutteligt ville den 53-årige gerne selv have ordet.

Opsummering:
Ifølge sagens anklager, er der adskillige omstændigheder ved sagen, der bør skærpe straffen til en livstidsstraf.